Το υπουργείο Εξωτερικών εγκαλεί τον Ισπανό πρέσβη στην Αθήνα Ενρίκε Βιγκέρα για ανάρμοστη συμπεριφορά που δεν συνάδει με τους κανόνες της διπλωματίας καλώντας τον να «προβεί άμεσα στην ανασκευή των ατυχών δηλώσεών του» και να «παράσχει τις απαραίτητες εξηγήσεις προς την ελληνική Κυβέρνηση».

Ο Ισπανός πρέσβης Ενρίκε Βιγκέρα σε συνέντευξή του στην εφημερίδα «Ελεύθερος Τύπος» αναφέρει ότι για το ζήτημα της Καταλονίας έλαβε «άμεσες εκδηλώσεις στήριξης και συμπαράστασης από τη ΝΔ», μιλώντας προσωπικά με τον Κυριάκο Μητσοτάκη, ο οποίος του εξέφρασε «απερίφραστα τη στήριξη και τη μέγιστη κατανόηση της ΝΔ σχετικά με την ενότητα της Ισπανίας», όπως επίσης άκουσε «ξεκάθαρες δηλώσεις από τον Πρόεδρο της Δημοκρατίας».

Σχολίασε δε ότι για τον ίδιο «αυτή είναι μια ξεκάθαρη στάση» και πρόσθεσε: «Προφανώς απουσίαζαν δηλώσεις γι' αυτό το θέμα από την πλευρά της κυβέρνησης, αλλά δεν χρειάζεται μεγάλη προσπάθεια για να δει κάποιος ποια είναι η πραγματικότητα. Πάντως, μέχρι σήμερα αυτή ήταν η στάση της ελληνικής κυβέρνησης. Ωστόσο, άλλες ευρωπαϊκές κυβερνήσεις στήριξαν πολύ θερμά την εδαφική ακεραιότητα της Ισπανίας και τη στάση της κυβέρνησής μας».

Αναφέρθηκε επίσης στην εισβολή του «Ρουβίκωνα» στην ισπανική πρεσβεία, λέγοντας, μεταξύ άλλων: «Πώς είναι δυνατόν αυτό να συμβεί σε ένα κράτος-μέλος της Ευρωπαϊκής Ένωσης; Ήταν μια αγριότητα. Στείλαμε ένα διάβημα διαμαρτυρίας στο ελληνικό υπουργείο Εξωτερικών» προσθέτει, ενώ στο ερώτημα αν πήρε απάντηση, σημειώνει: «Δεν υπήρξε και ούτε περιμένουμε κάποια απάντηση. Με κάλεσε στο τηλέφωνο ο κ. Κοτζιάς, ο οποίος μου είπε ότι λυπάται για το συμβάν, με κάλεσαν επίσης από την Προεδρία της Ελληνικής Δημοκρατίας. Προφανώς για εμένα ακόμη είναι κάτι ακατανόητο. Σκεφτείτε ότι έχουμε και αστυνομική φρουρά στην είσοδο και πάλι δεν αποτράπηκε αυτή η ενέργεια».

ΥΠΕΞ: Να ανασκευάσει τις ατυχείς δηλώσεις

Στην ανακοίνωσή του το ελληνικό ΥΠΕΞ αναφέρει ότι «Με έκπληξη καταγράψαμε τα σχόλια του Πρέσβεως της φίλης και συμμάχου Ισπανίας στον κυριακάτικο Τύπο, όπου επικρίνει δημόσια την Ελληνική Κυβέρνηση».

Με τα σχόλια του αυτά ο Ισπανός διπλωμάτης, όπως τονίζει το ΥΠΕΞ «προσβάλλει το Σύνταγμα της Ελλάδας, ισχυριζόμενος ότι ο Πρόεδρος της Δημοκρατίας δεν εκφράζει την Κυβέρνηση». Μάλιστα «υπαινισσόμενος ότι υφίσταται διαφωνία μεταξύ του Προέδρου της Δημοκρατίας και της Κυβέρνησης, εκφεύγει προκλητικά των διπλωματικά ανεκτών ορίων.

» Η από πλευράς του δημόσια υιοθέτηση των λανθασμένων επιχειρημάτων της αντιπολίτευσης συνιστά απαράδεκτη ανάμειξη στην εσωτερική πολιτική της χώρας, ενώ συμπεριφέρεται ως να βρίσκεται σε συντονισμό με την αξιωματική αντιπολίτευση».

«Ο Ισπανός πρέσβης», καταλήγει η ανακοίνωση, «απαξιώνει με τα σχόλιά του την Ελληνική Δικαιοσύνη, η οποία επέβαλε ποινή 6μηνης φυλάκισης στα μέλη του Ρουβίκωνα που εισέβαλαν στην Ισπανική Πρεσβεία. Ενώ αντίθετα, η εισβολή ακτιβιστών στην Πρεσβεία του το 2011, που έμεινε ατιμώρητη, δεν προκάλεσε δημόσια παρέμβαση από πλευράς Ισπανικής Πρεσβείας».

«Καλούμε τον Ισπανό Πρέσβη να μη συμπεριφέρεται με τρόπο που δεν συνάδει με τους κανόνες της διπλωματίας. Αναμένουμε δε ότι θα προβεί άμεσα στην ανασκευή των ατυχών δηλώσεών του και θα παράσχει τις απαραίτητες εξηγήσεις προς την ελληνική κυβέρνηση».

Νωρίτερα το ΥΠΕΞ είχε εκδώσει ανακοίνωση για το ζήτημα της Καταλονίας στην οποία ανέφερε:

«Η Ελλάδα υποστηρίζει την εδαφική ακεραιότητα της Ισπανίας και απορρίπτει μονομερείς ενέργειες που υπονομεύουν την ενότητα της χώρας και την αρχή του αμετάβλητου των συνόρων. Παρακολουθούμε με ανησυχία τις εξελίξεις στην Ισπανία και ελπίζουμε ότι θα αποκατασταθεί ο ειρηνικός και δημοκρατικός διάλογος το ταχύτερο δυνατόν».

Η κυβέρνηση είχε ήδη τοποθετηθεί μέσω του κυβερνητικού εκπροσώπου, Δημήτρη Τζανακόπουλου που δήλωσε:

«Ανησυχούμε ιδιαίτερα για την κατάσταση στην Ισπανία και επαναλαμβάνουμε ότι η Ευρώπη μπορεί να προχωρήσει μόνο ενωμένη. Μονομερείς ενέργειες δεν μπορούν να γίνονται αποδεκτές. Στηρίζουμε απόλυτα την εδαφική ακεραιότητα και συνοχή της Ισπανίας, αλλά και κάθε πρωτοβουλία αποκατάστασης του δημοκρατικού διαλόγου στο πλαίσιο του ισπανικού συντάγματος».